**PREDKLADACIA SPRÁVA**

Ministerstvo školstva, vedy, výskumu a športu SR (ďalej len „ministerstvo“) predkladá na rokovanie Legislatívnej rady vlády Slovenskej republiky materiál Návrh na uzavretie Zmluvy o pridružení medzi Slovenskou republikou a Európskou vesmírnou agentúrou (ďalej len „Zmluva o pridružení“). Predkladaný materiál priamo nadväzuje na uznesenie vlády SR č. 635/2020 zo 7. októbra 2020, v ktorom vláda Slovenskej republiky odsúhlasila návrh na pokračovanie spolupráce Slovenskej republiky (ďalej aj „SR“) s Európskou vesmírnou agentúrou (ďalej aj „ESA“) vo forme pridruženého člena (Associate Member).

Predmetným uznesením uložila vláda SR ministrovi školstva, vedy, výskumu a športu SR začať rokovania s ESA v súvislosti s prípravou medzinárodnej zmluvy a zároveň uložila podpredsedovi vlády a ministrovi financií vyčleniť a zohľadniť pri príprave návrhu rozpočtu verejnej správy, každoročne počnúc rokom 2021, finančné prostriedky v sume 5 mil. eur na financovanie členského príspevku do rozpočtu ESA a na vesmírnu kanceláriu.

Doterajšia úspešná spolupráca s ESA bola založená na Zmluve o európskom spolupracujúcom štáte (tzv. ECS Agreement) z roku 2015 a jej finančnom plnení z roku 2016. Platnosť tohto zmluvného vzťahu mala uplynúť 3.2.2021, avšak uznesením vlády SR č.775/2020 zo 16.12.2020 a následne vyslovením súhlasu Národnej rady Slovenskej republiky s predĺžením tejto zmluvy, uznesením NR SR č. 544 z 28. januára 2021, a podpisom ratifikačnej listiny prezidentkou Slovenskej republiky dňa 25. februára 2021, sa predmetná spolupráca SR a ESA predĺžila o 18 mesiacov, t. j. od 4. februára 2021 do 4. augusta 2022, v súlade s článkom 15 ods. 2 Zmluvy o ECS. Predkladaný návrh Zmluvy o pridružení nahrádza Zmluvu o ECS a posilňuje doterajší vzájomný bilaterálny vzťah SR s ESA pridružením do agentúry.

Uzavretím Zmluvy o pridružení sa Slovenská republika stane pridruženým členom ESA. Pridružené členstvo v ESA počas obdobia nasledujúcich 7 rokov umožní slovenským firmám priame zapojenie sa do dodávateľských reťazcov v rámci ESA, čo môže predstavovať príležitosti pre subdodávateľov automobilového alebo leteckého priemyslu diverzifikovať časť svojho portfólia. Dodávateľské príležitosti môže využiť aj sektor software spoločností. Táto spolupráca umožní rozvoj slovenských start-up a spin-off spoločností. Celkovo možno konštatovať, že pridružené členstvo v ESA ponúka možnosti na transformáciu slovenského hospodárstva a rozvoj jeho inovačného potenciálu k oblastiam s vyššou pridanou hodnotou.

Jedná sa o ambicióznejšiu a intenzívnejšiu formu spolupráce, ktorá zároveň otvára možnosť účasti slovenských subjektov v rámci vybraných voliteľných programov ESA a umožňuje priamu spoluprácu s jej členskými štátmi, čo SR doterajšia spolupráca s ESA neumožňovala. Príspevok do ESA v rámci pridruženého členstva pozostáva z povinného členského príspevku do ESA na pokrytie výdavkov základných aktivít agentúry, príspevku posilňujúceho národný vesmírny program (podpora budovania národnej vesmírnej infraštruktúry v rámci stimulačnej schémy tzv. „RPA“/ Činnosti žiadajúcej strany a príspevkov do voliteľných programov ESA, ktoré si SR vyberá na základe existujúcich relevantných kapacít a potenciálu.

Uzavretie Zmluvy o pridružení na obdobie 7 rokov predpokladá od roku 2022 naďalej ročný odhadovaný finančný príspevok SR do ESA vo výške cca 4,5 mil. eur ročne a 0,5 mil. eur ročne na prevádzku vesmírnej kancelárie v zmysle uznesenia vlády SR č.635/2020 zo 7. októbra 2020.

Návrh Zmluvy o pridružení je vypracovaný v súlade s medzinárodným právom, ako aj právnym poriadkom Slovenskej republiky. Jedná sa o štandardný typ zmluvy, ktorý ESA uzatvára so svojimi pridruženými štátmi a na základe vnútorných procesov ESA je dĺžka pridruženého členstva určená na obdobie 7 rokov. Text predkladanej Zmluvy o pridružení bol priebežne negociovaný na expertnej úrovni a zmluva je dojednaná.

Predkladaná zmluva je medzinárodnou zmluvou prezidentského typu, ktorá pre nadobudnutie platnosti pre Slovenskú republiku vyžaduje súhlas Národnej rady Slovenskej republiky a ratifikáciu prezidentkou Slovenskej republiky.

Uzavretie predmetnej zmluvy nebude mať dodatočné vplyvy na rozpočet verejnej správy, nakoľko finančný príspevok je krytý v štátnom rozpočte v súlade s uznesením vlády SR č. 635/2020. Zároveň nemá vplyvy na podnikateľské prostredie, žiadne sociálne vplyvy, vplyvy na životné prostredie, na informatizáciu spoločnosti, ani na služby verejnej správy pre občana, či na manželstvo, rodičovstvo a rodinu.

Zmluva upravuje podmienky pôsobenia SR ako pridruženého člena ESA, finančné záležitosti s tým spojené a postavenie ESA na Slovensku. Nakoľko Zmluva o pridružení priamo zakladá práva alebo povinnosti fyzických alebo právnických osôb, t. j. právnu úpravu výsad a imunít ESA a jej úradníkov, resp. personálu v čl. 14, jedná sa o prednostnú medzinárodnú zmluvu podľa čl. 7 ods. 5 Ústavy SR. V tejto súvislosti je návrh Zmluvy o pridružení pred predložením na rokovanie vlády SR zaslaný aj Legislatívnej rade vlády Slovenskej republiky. Návrh Zmluvy o pridružení bol predmetom medzirezortného pripomienkového konania. Na rokovanie Legislatívnej rady vlády Slovenskej republiky sa predkladá bez rozporov.

Po súhlase vlády SR s uzavretím Zmluvy o pridružení sa predpokladá podpis zmluvy a po ňom predloženie Národnej rade Slovenskej republiky na vyslovenie súhlasu so zmluvou a na rozhodnutie, že ide o medzinárodnú zmluvu podľa čl. 7 ods. 5 Ústavy SR, ktorá má prednosť pred zákonmi. Po uskutočnení súhlasu Národnej rady SR sa predpokladá ratifikácia Zmluvy o pridružení prezidentkou SR a oznámenie ESA o tejto skutočnosti, kedy následne zmluva nadobudne platnosť.